L'article 162.3 a) de l'Estatut d'autonomia de Catalunya disposa que correspon a la Generalitat, en tot cas, la competència compartida en l'àmbit de l'ordenació, la planificació, la determinació, la regulació i l'execució de les prestacions i els serveis sanitaris, sociosanitaris i de salut mental de caràcter públic en tots els nivells i per a tots els ciutadans; així mateix, l'article 150 b) de l'Estatut d'autonomia atribueix a la Generalitat la competència exclusiva sobre les diverses modalitats organitzatives i instrumentals per a l'actuació administrativa.
El Pla de salut de Catalunya i el Pla interdepartamental de salut pública esdevenen els marcs de referència de les polítiques públiques en matèria de salut de Catalunya i tenen com a objectiu aportar més salut per a tothom i més qualitat de vida, fer evolucionar el model assistencial per a la millora de la qualitat i de l'efectivitat de les intervencions sanitàries i, modernitzar el model organitzatiu per aconseguir un sistema sanitari més sòlid i sostenible.
El desplegament de les polítiques de salut que inspiren el Pla de salut i el Pla interdepartamental de salut pública promou les actuacions de promoció de la salut i de prevenció de la malaltia per a la millora de l'estat natural de salut de la població i per a la millora de la capacitat de resolució dels problemes de salut amb la finalitat de donar resposta als canvis en la demanda i en els models d'atenció i oferir millor qualitat, accessibilitat i seguretat en les intervencions sanitàries.
Avançar cap a un sistema més orientat als malalts crònics, un sistema integrat més resolutiu des dels primers nivells i en el territori, amb un major enfocament cap als pacients i a les famílies requereix de la incorporació sistemàtica del coneixement professional i clínic i d'un nou model d'interacció amb els ciutadans basat en l'avaluació del que fa l'Administració i en la transparència de resultats.
En el sistema de salut la interacció i la confiança entre totes les administracions i tots els agents és essencial i, en aquest context, el desplegament d'òrgans de participació comunitària i de base territorial, que aportin proximitat a les necessitats reals dels ciutadans, esdevé un eix central del sistema.
La Llei 15/1990, de 9 de juliol, d'ordenació sanitària de Catalunya va instaurar, com a principi informador de l'organització del sistema sanitari públic, la participació comunitària en la formulació de la política sanitària i el control de l'execució.
A aquests efectes, va configurar, com a òrgans de participació comunitària en el sistema sanitari català, adscrits al Servei Català de la Salut, el Consell Català de la Salut, com a òrgan central de participació i, amb caràcter territorial, els consells de salut de les regions sanitàries, en l'àmbit d'aquestes demarcacions territorials del Servei Català de la Salut, i els consells de participació dels sectors sanitaris, més endavant consells de salut dels sectors sanitaris, en l'àmbit dels sectors sanitaris.
Posteriorment, la composició d'aquests òrgans de participació, pel que fa als òrgans de caràcter territorial, va ser modificada per la Llei 11/2011, del 29 de desembre, de reestructuració del sector públic per a agilitar l'activitat administrativa.
La progressiva redefinició de la distribució de funcions entre el Servei Català de la Salut i el Departament de Salut, especialment pel que fa a la planificació sanitària, va fer palesa la conveniència de replantejar si els òrgans col·legiats de participació de la societat civil en el sistema sanitari públic havien d'estar adscrits al Servei Català de la Salut, o bé resultava més adient que quedessin vinculats al Departament de Salut, i així situar la representació de l'Administració en el màxim nivell de l'autoritat sanitària, malgrat que les funcions d'aquests òrgans col·legiats fossin substancialment les mateixes.
És per això que la Llei 2/2014, del 27 de gener, de mesures fiscals, administratives, financeres i del sector públic va introduir un nou article 10 bis a la Llei 15/1990, de 9 de juliol, que estableix que la participació de la societat civil en el sistema sanitari públic de Catalunya s'articula mitjançant el Consell de Salut de Catalunya i els consells de participació territorial de salut, que es creen com a òrgans col·legiats de participació adscrits al Departament de Salut.
D'altra banda, l'esmentada Llei 2/2014, del 27 de gener, pretén racionalitzar l'estructura dels òrgans de participació, atès que els nous consells, que substitueixen el Consell Català de la Salut, els consells de salut de les regions sanitàries i els consells de salut dels sectors sanitaris com a estructura orgànica del Servei Català de la Salut, estenen les seves funcions com a òrgans de participació comunitària en relació amb les activitats dels òrgans, centrals i territorials, del Departament de Salut i dels ens que hi són adscrits.
Posteriorment, la Llei 3/2015, d'11 de març, de mesures fiscals, financeres i administratives ha modificat els apartats 5 i 6 de l'esmentat article 10 bis i ha addicionat un nou apartat 5 bis amb la incorporació de lleugeres modificacions sobre les funcions corresponents als consells de participació territorial d'àmbit territorial igual o inferior a una regió sanitària.
Per tot això, en desplegament d'allò que estableix l'apartat 6 de l'article 10 bis de la Llei 15/1990, de 9 de juliol, de conformitat amb el que estableix la Llei 13/2008, del 5 de novembre, de la presidència de la Generalitat i del Govern;
A proposta del conseller de Salut, d'acord amb el dictamen de la Comissió Jurídica Assessora i amb la deliberació prèvia del Govern,
El Consell de Salut de Catalunya
El Consell de Salut de Catalunya és l'òrgan central de participació comunitària, adscrit al departament competent en matèria de salut, mitjançant el qual s'articula, juntament amb els consells de participació territorial de salut, la participació de l'Administració local i de la societat civil en el sistema sanitari públic de Catalunya.
a) Assessorar el departament competent en matèria de salut i els ens que en depenen en tots els assumptes relacionats amb l'atenció sanitària, l'atenció sociosanitària i la salut pública, i formular-los propostes relatives a aquests àmbits.
b) Vetllar, amb les seves contribucions, perquè les actuacions de tots els serveis, centres i establiments sanitaris que satisfacin necessitats del sistema sanitari públic català s'adeqüin a la normativa sanitària corresponent i es desenvolupin d'acord amb les necessitats de les persones i amb les possibilitats econòmiques del sector públic.
c) Informar sobre l'avantprojecte del Pla de salut de Catalunya, abans que s'aprovi, i fer-ne el seguiment.
d) Conèixer anualment l'escenari pressupostari del departament competent en matèria de salut, prèviament a l'aprovació de l'avantprojecte de pressupost.
g) Conèixer l'impacte en resultats de les polítiques sanitàries i de salut pública, amb inclusió, si escau, de la perspectiva de gènere.
h) Conèixer els acords del Consell Interterritorial del Sistema Nacional de Salut.
i) Realitzar qualssevol altres tasques que li siguin atribuïdes per llei o per reglament.
3.1 El Consell de Salut de Catalunya es compon dels membres següents:
a) El president o presidenta, que és la persona titular del departament competent en matèria de salut, o la persona en qui delegui.
b) El vicepresident o vicepresidenta, que és la persona titular de la Secretaria de Participació Social i Local en Salut, o la persona en qui delegui.
Onze en representació i a proposta de la persona titular del departament competent en matèria de salut, un dels quals actua com a secretari.
Una d'aquestes vocalies ha de correspondre a la persona titular de la Secretaria de Salut Pública, o a la persona en qui delegui.
Deu en representació dels ajuntaments i dels consells comarcals, a proposta, per meitats, de la Federació de Municipis de Catalunya i de l'Associació Catalana de Municipis i Comarques.
Un en representació del Consell General d'Aran, a proposta del Ple.
Quatre en representació i a proposta de les organitzacions sindicals més representatives de Catalunya, segons les dades del departament competent en matèria de treball.
Quatre en representació i a proposta de les organitzacions sindicals més representatives en l'àmbit sanitari de Catalunya, segons les dades del departament competent en matèria de treball.
Quatre en representació i a proposta de les organitzacions empresarials més representatives de Catalunya.
Un en representació i a proposta de cadascuna de les organitzacions de proveïdors sanitaris següents: Institut Català de la Salut; La Unió.
Associació d'Entitats Sanitàries i Socials; Consorci de Salut i Social de Catalunya, i Associació Catalana d'Entitats de Salut.
Tres en representació de les organitzacions de consumidors i usuaris més representatives de Catalunya, a proposta del Consell de les Persones Consumidores de Catalunya.
Un en representació i a proposta de la Confederació d'Associacions Veïnals de Catalunya
Un en representació i a proposta del Consell Consultiu de Pacients de Catalunya
Un en representació i a proposta del Consell Consultiu de Salut Pública.
Un en representació i a proposta de cadascuna de les corporacions professionals sanitàries següents: Consell de Col·legis de Metges de Catalunya; Consell de Col·legis d'Infermeres i Infermers de Catalunya, i Consell de Col·legis de Farmacèutics de Catalunya.
Dos en representació de les universitats catalanes, a proposta del Consell Interuniversitari de Catalunya.
Dos en representació de les entitats científiques, a proposta de l'Acadèmia de Ciències Mèdiques i de la Salut de Catalunya i Balears.
3.2 Les entitats que, d'acord amb l'apartat 1, han de proposar membres del Consell de Salut de Catalunya han de trametre al departament competent en matèria de salut les propostes de membres que s'hagin de nomenar, amb identificació, per a cada designació, d'un membre titular i d'un membre suplent, que haurà de substituir la persona titular en cas d'absència, vacant, malaltia o qualsevol altra causa justificada.
Els membres suplents han de substituir els titulars amb caràcter estable.
Els membres del Consell de Salut de Catalunya són nomenats i separats del càrrec per la persona titular del departament competent en matèria de salut.
L'exercici de les funcions de secretaria de l'òrgan no suposa ni l'ocupació ni la creació de cap lloc de treball específic a aquests efectes.
La proposta i el nomenament de membres del Consell de Salut de Catalunya han de tendir a assolir la presència equilibrada de dones i homes.
3.3 Les vacants que es produeixin en el Consell s'han de cobrir en la forma i la proporció previstes en l'apartat 1.
3.4 Poden assistir a les reunions del Consell de Salut de Catalunya per ser escoltades altres persones la presència de les quals sigui considerada, per la presidència del Consell, a iniciativa pròpia o a instància d'un mínim de tres membres, rellevant per raó dels temes que s'hi tractin.
4.1 El Consell de Salut de Catalunya s'ha de reunir, com a mínim, un cop cada sis mesos, i quan ho acordi el seu president o presidenta, que ha de cursar les convocatòries oportunes amb expressió dels assumptes que s'hagin de tractar, bé a iniciativa pròpia, bé a sol·licitud d'una quarta part dels membres que el componen.
4.2 El Consell de Salut de Catalunya ha d'aprovar el seu reglament de funcionament intern, que ha de ser autoritzat pel departament competent en matèria de salut i s'ha d'ajustar a les previsions contingudes en aquest Decret i a les disposicions legals d'aplicació preferent, d'acord amb el que preveu l'article 13 de la Llei 26/2010, del 3 d'agost, de règim jurídic i de procediment de les administracions públiques de Catalunya.
El reglament de funcionament intern ha d'establir les condicions i els requisits per poder efectuar reunions mitjançant sistemes telemàtics, tot garantint el dret dels membres del Consell a participar en les sessions i deliberacions.
Així mateix, el reglament de funcionament ha de preveure el sistema de translació de les propostes aprovades pel Consell als òrgans competents del departament competent en matèria de salut.
4.3 El Consell de Salut de Catalunya pot crear, sota la coordinació d'un dels seus membres, les comissions específiques i els grups de treball que consideri necessaris, de caràcter temporal o permanent, amb vista al desenvolupament adequat de les seves funcions.
En aquestes comissions o grups de treball es poden integrar persones alienes al Consell de Salut de Catalunya, la formació o expertesa de les quals es considerin necessàries per al desenvolupament de les seves funcions.
4.4 Si no hi ha una previsió expressa en aquest Decret i en el seu reglament de funcionament intern, resulten d'aplicació, pel que fa al règim jurídic de funcionament del Consell de Salut de Catalunya, les disposicions recollides al capítol II del títol I de la Llei 26/2010, del 3 d'agost, de règim jurídic i de procediment de les administracions públiques de Catalunya.
4.5 L'assistència a les reunions del Consell de Salut de Catalunya no genera dret a percebre dietes ni indemnitzacions als seus membres.
4.6 La Secretaria de Participació Social i Local en Salut ha de garantir al Consell de Salut de Catalunya el suport material i personal necessari per al compliment de les funcions encomanades.
Els consells de participació territorial de salut
Finalitat, adscripció i àmbit territorial
5.1 Els consells de participació de les regions sanitàries i els consells de participació dels sectors sanitaris són els òrgans de participació comunitària territorial, adscrits al departament competent en matèria de salut, mitjançant els quals s'articula, juntament amb el Consell de Salut de Catalunya, la participació de l'Administració local i de la societat civil en el sistema sanitari públic de Catalunya.
5.2 En l'àmbit territorial de cadascuna de les regions sanitàries i de cadascun dels sectors sanitaris del Servei Català de la Salut, segons la delimitació d'aquestes demarcacions territorials efectuada normativament, s'ha de constituir el consell de participació corresponent.
5.3 Els consells de participació de les regions sanitàries i els consells de participació dels sectors sanitaris, en el moment de la seva constitució, han d'adoptar la denominació de Consell de Salut seguida del nom de la regió sanitària o del sector sanitari corresponent.
5.4 No obstant el previst en aquest article, mitjançant una ordre de la persona titular del departament competent en matèria de salut, es poden crear consells de participació territorial amb altres demarcacions funcionals en l'àmbit de les regions sanitàries, prèvia consulta als ens locals de la demarcació corresponent o a sol·licitud motivada d'aquests, en atenció a característiques geogràfiques, socioeconòmiques, demogràfiques, laborals, epidemiològiques, culturals, climàtiques, de vies i mitjans de comunicació, i de dotació de recursos sanitaris de l'àmbit de la demarcació corresponent.
L'ordre de creació n'ha de regular les funcions, la composició i el règim de funcionament d'acord amb les previsions de l'article 10 bis de la Llei 15/1990, de 9 de juliol, d'ordenació sanitària de Catalunya.
Funcions dels consells de participació de les regions sanitàries
Corresponen als consells de participació de les regions sanitàries, en el seu àmbit territorial respectiu, les funcions següents:
d) Conèixer l'avantprojecte del Pla de salut de la regió sanitària i informar sobre l'avantprojecte, abans que s'aprovi.
e) Conèixer la memòria de la regió sanitària, i informar sobre aquesta memòria, abans que s'aprovi.
f) Conèixer l'impacte en resultats de les polítiques sanitàries i de salut pública en el territori de la regió sanitària.
g) Conèixer anualment l'escenari pressupostari corresponent a la regió sanitària.
e) Rebre informació periòdica sobre els acords adoptats pel consell de direcció de la regió sanitària corresponent.
Composició dels consells de participació de les regions sanitàries
7.1 Els consells de participació de les regions sanitàries tenen la composició següent:
a) El president o presidenta, que és la persona titular de la Secretaria de Participació Social i Local en Salut, o la persona en qui delegui.
b) El vicepresident o vicepresidenta, que és qui exerceix la gerència de la regió sanitària corresponent en exercici de funcions de representació del departament competent en matèria de salut, o la persona en qui delegui.
Tres en representació i a proposta del departament competent en matèria de salut, un dels quals actua com a secretari.
Una d'aquestes vocalies ha de correspondre a una persona designada per la persona titular de la Secretaria de Salut Pública.
Quatre en representació dels ajuntaments i dels consells comarcals de la regió, a proposta, per meitats, de la Federació de Municipis de Catalunya i de l'Associació Catalana de Municipis i Comarques.
Un en representació del consell de vegueria corresponent, a proposta del Ple.
Dos en representació i a proposta de les organitzacions sindicals més representatives en l'àmbit territorial de la regió, segons les dades del departament competent en matèria de treball.
Dos en representació i a proposta de les organitzacions empresarials més representatives en l'àmbit territorial de la regió.
Un en representació i a proposta de cadascuna de les corporacions professionals sanitàries de l'àmbit territorial corresponent: Col·legi Oficial de Metges; Col·legi Oficial d'Infermeres i Infermers, i Col·legi Oficial de Farmacèutics.
Dos en representació dels proveïdors de serveis sanitaris de l'àmbit territorial de la regió, a proposta de la Comissió d'entitats proveïdores del Servei Català de la Salut.
Dos en representació de les associacions de consumidors i usuaris més representatives en l'àmbit territorial de la regió, a proposta del Consell de les Persones Consumidores de Catalunya.
Un en representació de les associacions de malalts més representatives en l'àmbit territorial de la regió, a proposta del Consell Consultiu de Pacients de Catalunya.
Un en representació de les associacions de veïns més representatives en l'àmbit territorial de la regió, a proposta de la Confederació d'Associacions Veïnals de Catalunya.
Un en representació i a proposta del consell consultiu i de coordinació de salut pública de la regió sanitària corresponent.
En el consell de participació que es constitueixi en la Regió Sanitària Alt Pirineu i Aran, un en representació del Consell General d'Aran, a proposta del Ple.
7.2 Els membres dels consells de participació de les regions sanitàries són nomenats i separats del càrrec pel conseller o consellera del departament competent en matèria de salut.
La proposta i el nomenament de membres dels consells de participació de les regions sanitàries han de tendir a assolir la presència equilibrada de dones i homes.
7.3 Les vacants que es produeixin s'han de cobrir en la forma i la proporció previstes en l'apartat 1.
7.4 Poden assistir a les reunions dels consells de participació de les regions sanitàries, per ser escoltades, altres persones la presència de les quals sigui considerada, per la presidència del Consell, a iniciativa pròpia o a instància d'un mínim de tres membres, rellevant per raó dels temes que s'hagin de tractar.
Règim de funcionament dels consells de participació de les regions sanitàries
8.1 Els consells de participació de les regions sanitàries s'han de reunir, com a mínim, un cop cada quatre mesos, i quan ho acordi el president o presidenta, que ha de cursar la convocatòria oportuna, amb expressió dels assumptes que s'hagin de tractar, bé a iniciativa pròpia, bé a sol·licitud d'una quarta part dels membres que el componen, per tal de decidir sobre les qüestions que aquests sol·licitin.
8.2 Els consells de participació de les regions sanitàries han d'aprovar el seu reglament de funcionament intern, el qual ha de ser autoritzat pel departament competent en matèria de salut i s'ha d'ajustar a les previsions contingudes en aquest Decret i a les disposicions legals d'aplicació preferent, d'acord amb el que preveu l'article 13 de la Llei 26/2010, del 3 d'agost, de règim jurídic i de procediment de les administracions públiques de Catalunya.
8.3 Els consells de participació de les regions sanitàries poden crear, sota la coordinació d'un dels seus membres, les comissions específiques i els grups de treball que considerin necessaris, de caràcter temporal o permanent, amb vista al desenvolupament adequat de les seves funcions.
En aquestes comissions o grups de treball, s'hi poden integrar persones alienes al consell corresponent, la formació o expertesa de les quals es considerin necessàries per al desenvolupament de les seves funcions.
8.4 En defecte de previsió expressa en el present Decret i en el seu reglament de funcionament intern, resulten d'aplicació, pel que fa al règim jurídic de funcionament dels consells de participació de les regions sanitàries, les disposicions recollides al capítol II del títol I de la Llei 26/2010, del 3 d'agost, de règim jurídic i de procediment de les administracions públiques de Catalunya.
8.5 L'assistència a les reunions dels consells de participació de les regions sanitàries no genera dret a percebre dietes ni indemnitzacions als seus membres.
8.6 La Secretaria de Participació Social i Local en Salut ha de garantir als consells de participació de les regions sanitàries el suport material i personal necessari per al compliment de les funcions encomanades.
Funcions dels consells de participació dels sectors sanitaris
Corresponen als consells de participació dels sectors sanitaris, en l'àmbit territorial respectiu, les funcions següents:
d) Conèixer els aspectes que afectin llur àmbit territorial de l'avantprojecte del Pla de salut de la regió sanitària a la qual pertanyin i informar sobre aquests aspectes, abans que s'aprovi el pla.
e) Conèixer la memòria de la demarcació territorial del Servei Català de la Salut corresponent a llur àmbit territorial, o, en el seu defecte, els aspectes de la memòria de la regió sanitària que afectin el seu àmbit territorial, i informar sobre la memòria abans que s'aprovi la memòria de la regió sanitària.
f) Conèixer l'impacte en resultats de les polítiques sanitàries i de salut pública en el territori del sector sanitari.
g) Rebre informació periòdica sobre els acords adoptats pel consell de direcció del sector sanitari corresponent.
Composició dels consells de participació dels sectors sanitaris
10.1 Els consells de participació dels sectors sanitaris tenen la composició següent:
a) El president o presidenta, que és qui exerceix la gerència de la regió sanitària corresponent en exercici de funcions de representació del departament competent en matèria de salut, o la persona en qui delegui.
b) El vicepresident o vicepresidenta, que és designat per la persona titular de la Secretaria de Participació Social i Local d'entre els vocals en representació del departament competent en matèria de salut.
c) Els vocals distribuïts de la manera següent:
Els alcaldes i alcaldesses dels municipis del sector sanitari corresponent que disposin d'un hospital integrat al sistema sanitari integral d'utilització pública de Catalunya (SISCAT) en el territori municipal o la persona que designin perquè els substitueixi com a suplent estable.
Fins a un màxim de sis en representació dels ajuntaments del territori del sector corresponent que no disposin d'un hospital integrat al sistema sanitari integral d'utilització pública de Catalunya (SISCAT), a proposta, per meitats, de la Federació de Municipis de Catalunya i de l'Associació Catalana de Municipis i Comarques.
Un en representació de cadascun dels consells comarcals de l'àmbit territorial del sector, a proposta del Ple de cada consell comarcal.
Un en representació del consell de vegueria corresponent, a proposta del Ple de cada consell de vegueria.
Quatre vocals en representació i a proposta del departament competent en matèria de salut, un dels quals actua com a secretari.
10.2 Els membres dels consells de participació dels sectors sanitaris són nomenats i separats del càrrec pel conseller o consellera del departament competent en matèria de salut.
La proposta i nomenament de membres dels consells de participació dels sectors sanitaris han de tendir a assolir la presència equilibrada de dones i homes.
10.3 Les vacants que es produeixin s'han de cobrir en la forma i la proporció previstes en l'apartat 1.
10.4 Poden assistir a les reunions dels consells de participació dels sectors sanitaris, per ser escoltades, altres persones la presència de les quals sigui considerada, per la presidència del Consell, a iniciativa pròpia o a instància d'un mínim de tres membres, rellevant per raó dels temes que s'hagin de tractar.
Règim de funcionament dels consells de participació dels sectors sanitaris
11.1 Els consells de participació dels sectors sanitaris s'ha de reunir, com a mínim, un cop cada quatre mesos, i quan ho acordi el president o presidenta, que ha de cursar la convocatòria oportuna, amb expressió dels assumptes que s'hagin de tractar, bé a iniciativa pròpia, bé a sol·licitud d'una quarta part dels membres que el componen, per tal de decidir sobre les qüestions que aquests sol·licitin.
11.2 Els consells de participació dels sectors sanitaris han d'aprovar el reglament de funcionament intern, el qual ha de ser autoritzat pel departament competent en matèria de salut i s'ha d'ajustar a les previsions contingudes en aquest Decret i a les disposicions legals d'aplicació preferent, d'acord amb el que preveu l'article 13 de la Llei 26/2010, del 3 d'agost, de règim jurídic i de procediment de les administracions públiques de Catalunya.
Aquest reglament ha d'incloure el règim de funcionament aplicable a la comissió amb funcions consultives prevista a l'apartat 3 d'aquest article.
11.3 Els consells de participació dels sectors sanitaris han de constituir en el seu si, amb caràcter permanent, una comissió amb funcions consultives, per al desenvolupament de les seves funcions.
Aquesta comissió ha de ser integrada per persones en representació de les organitzacions sindicals, empresarials, de veïns, d'usuaris, de professionals i de familiars de malalts més representatives del territori corresponent, d'acord amb la distribució següent:
a) Dues en representació i a proposta de les organitzacions sindicals més representatives en l'àmbit territorial del sector, segons les dades del departament competent en matèria de treball.
b) Dues en representació i a proposta de les organitzacions empresarials més representatives en l'àmbit territorial del sector.
c) Una en representació i a proposta de cadascuna de les corporacions professionals sanitàries de l'àmbit territorial corresponent: Col·legi Oficial de Metges; Col·legi Oficial d'Infermeres i Infermers, i Col·legi Oficial de Farmacèutics.
d) Dues en representació dels proveïdors de serveis sanitaris de l'àmbit territorial del sector, a proposta de la Comissió d'Entitats Proveïdores del Servei Català de la Salut.
e) Dues en representació de les associacions de consumidors i usuaris més representatives en l'àmbit territorial del sector, a proposta del Consell de les Persones Consumidores de Catalunya.
f) Una en representació de les associacions de malalts més representatives en l'àmbit territorial del sector, a proposta del Consell Consultiu de Pacients de Catalunya.
g) Una en representació de les associacions de veïns més representatives en l'àmbit territorial del sector, a proposta de la Confederació d'Associacions Veïnals de Catalunya.
h) Fins a quatre persones en representació del teixit associatiu propi de l'àmbit territorial del sector, a proposta de la persona titular de la Secretaria de Participació Social i Local en Salut.
i) Dues persones de reconegut prestigi, a proposta de la persona titular del departament competent en matèria de salut.
La presidència d'aquesta comissió consultiva correspondrà al president o presidenta del consell de participació del sector sanitari corresponent.
Els membres de les comissions consultives dels consells de participació dels sectors sanitaris són nomenats i separats del càrrec pel conseller o consellera del departament competent en matèria de salut.
L'exercici de les funcions de secretaria d'aquests òrgans no suposa ni l'ocupació ni la creació de cap lloc de treball específic a aquests efectes
La proposta i nomenament de membres de les comissions consultives dels consells de participació dels sectors sanitaris han de tendir a assolir la presència equilibrada de dones i homes.
Aquesta comissió consultiva s'ha de reunir, com a mínim, un cop cada quatre mesos.
Poden assistir a les reunions d'aquesta comissió consultiva, per ser escoltades, altres persones la presència de les quals sigui considerada, per la presidència de la comissió, a iniciativa pròpia o a instància d'un mínim de tres membres, rellevant per raó dels temes que s'hagin de tractar.
A sol·licitud de la presidència del consell de participació del sector sanitari o de la comissió consultiva corresponent es poden realitzar reunions conjuntes entre ambdós òrgans col·legiats.
Sens perjudici d'això, com a mínim en dues de les reunions anuals del consell de participació del sector sanitari s'ha de convocar, amb dret a veu, el president o presidenta de la comissió consultiva corresponent i dos vocals designats a aquest efecte per la comissió.
11.4 Els consells de participació dels sectors sanitaris poden crear, sota la coordinació d'un dels seus membres, les comissions específiques i els grups de treball que considerin necessaris, de caràcter temporal o permanent, amb vista al desenvolupament adequat de les seves funcions.
En aquestes comissions o grups de treball es poden integrar persones alienes als consells corresponents, la formació o expertesa de les quals es considerin necessàries per al desenvolupament de les seves funcions.
11.5 En defecte de previsió expressa en el present Decret i en el reglament de funcionament intern, resulten d'aplicació, pel que fa al règim jurídic de funcionament dels consells de participació dels sectors sanitaris, les disposicions recollides al capítol II del títol I de la Llei 26/2010, del 3 d'agost, de règim jurídic i de procediment de les administracions públiques de Catalunya.
11.6 L'assistència a les reunions dels consells de participació dels sectors sanitaris no genera dret a percebre dietes ni indemnitzacions als seus membres.
11.7 La Secretaria de Participació Social i Local en Salut ha de garantir als consells de participació dels sectors sanitaris el suport material i personal necessari per al compliment de les funcions encomanades.
Al Consell de Salut del Consorci Sanitari de Barcelona li són aplicables quant al seu àmbit funcional, composició i règim de funcionament els articles 6, 7 i 8 d'aquest Decret, respectivament.
Tanmateix, l'assignació dels vocals en representació d'ens locals previstos a l'article 7.1 s'entén que correspon a l'Ajuntament de Barcelona, de conformitat amb allò que disposa l'article 104.3 de la Llei 22/1998, de 30 de desembre, de la Carta municipal de Barcelona.
Sens perjudici de l'anterior, la Junta General del Consorci Sanitari de Barcelona pot acordar ampliar la composició del Consell de Salut del Consorci Sanitari de Barcelona amb una representació dels consells sectorials de salut de districte de l'Ajuntament de Barcelona.
La Junta General del Consorci Sanitari de Barcelona pot desenvolupar l'organització i el règim de funcionament dels consells de participació dels sectors sanitaris compresos en l'àmbit territorial de la ciutat de Barcelona.
Les funcions que l'article 9 d'aquest Decret atribueix als consells de participació dels sectors sanitaris, en l'àmbit territorial de la ciutat de Barcelona poden ser assumides pels consells sectorials de salut de districte de l'Ajuntament de Barcelona regulats en les Normes de participació ciutadana, en cas que així ho aprovi per acord la Junta General del Consorci Sanitari de Barcelona.
De conformitat amb les previsions de la Llei 1/2015, del 5 de febrer, del règim especial d'Aran, i del Decret 354/2001, de 18 de desembre, de transferència de competències de la Generalitat de Catalunya al Conselh Generau dera Val d'Aran en matèria de sanitat, al Sector Sanitari Aran no s'ha d'aplicar la regulació de la composició i del règim de funcionament del consell de participació i de la comissió consultiva corresponent prevista en aquest Decret.
Mentre no es constitueixin els consells de vegueria, s'ha d'integrar en els consells de participació de les regions sanitàries i dels sectors sanitaris una persona en representació de la diputació provincial corresponent.
El Consell Català de la Salut i els consells de salut de les regions sanitàries del Servei Català de la Salut continuen exercint llurs funcions mentre no es faci efectiva la constitució del Consell de Salut de Catalunya i dels consells de participació de les regions sanitàries i dels sectors sanitaris regulats per aquest Decret.
El Consell de Salut de Catalunya i els consells de participació de les regions sanitàries i dels sectors sanitaris regulats en aquest Decret s'han de constituir en el termini de tres mesos des de l'entrada en vigor d'aquest Decret.
Els reglaments de funcionament intern dels òrgans de participació regulats en aquest Decret s'han d'aprovar en el termini de quatre mesos des de l'entrada en vigor del Decret.
Barcelona, 15 de setembre de 2015